SET รับปัจจัยบวกใน-นอกปท. ปิดเช้าพุ่งกว่า 8 จุด แนวต้านรอบบ่าย 1,512-1,517 จุด
SET ปิดเช้าบวก 8.16 จุด หรือ 0.54% มาที่ 1,514.10 จุด มูลค่าซื้อขายที่ 16,109.86 ล้านบาท บ่ายคาดตลาดสามารถยืนในแดนบวก แต่ในช่วง 16.00 น.ต้องระวังความผันผวน กรอบการแกว่งไว้ที่ 1,500-1,517 จุด
1 เม.ย. 2558

ผู้สื่อข่าวรายงานว่า ตลาดหุ้นไทยดัชนี SET ปิดตลาดช่วงเช้า (1 เม.ย.) บวก 8.16 จุด หรือ 0.54% มาที่ 1,514.10 จุด สูงสุดที่ 1,516.26 จุด ต่ำสุดที่ 1,502.74 จุด มูลค่าซื้อขายที่ 16,109.86 ล้านบาท
นายประกิต สิริวัฒนเกตุ ผู้จัดการฝ่ายกลยุทธ์การลงทุน บล.เอเชียพลัส กรุ๊ป โฮลดิ้งส์ เปิดเผยถึงตลาดหุ้นไทยเช้านี้ปรับตัวขึ้น โดยเห็นได้ว่าหุ้นขนาดกลางและเล็กดีดขึ้นหลังจากที่เคยเคยปรับตัวลงไปมากก่อนหน้านี้ ส่วนหนึ่งอาจมาจากการยกเลิกการใช้กฎอัยการศึก อย่างไรก็ตาม ยังวางใจไม่ได้เนื่องจากอาจมีความกังวลเกี่ยวกับมาตรา 44 ที่นำมาใช้แทน
นอกจากนี้ ในแง่ของเศรษฐกิจในประเทศเริ่มปรับตัวดีขึ้น จากตัวเลขการเบิกจ่ายงบ 6 เดือนสามารถทำได้ตามเป้า จึงส่งผลห้ตลาดตอบรับในทางบวก
ด้านตลาดหุ้นอื่นในภูมิภาคส่วนใหญ่เคลื่อนไหวทั้งในแดนบวกและลบ โดยนอกประเทศมีปัจจัยบวกจากจีน ที่มีโอกาสใช้มาตรการกระตุ้นเศรษฐกิจเพิ่ม ทำให้บรรยากาศในช่วงสั้นดีขึ้น อย่างไรก็ตาม ตลาดมีแนวต้านสำคัญที่ 1,512-1,517 จุด
แนวโน้มการลงทุนบ่ายนี้ คาดว่าตลาดสามารถยืนในแดนบวกได้ แต่ในช่วง 16.00 น.ต้องระวังความผันผวน พร้อมให้กรอบการแกว่งไว้ที่ 1,500-1,517 จุด